Mon bon frere et cousin, Je vous tiens recors comme, par le traictié de paix derrenierement fait a Senlys, le pays et conté de Charrolois m’a esté rendu et restitué, pour en joyr comme faisoient mes predecesseurs, lesquelz, de tout temps, l’ont tenu et possidé franc, quitte et exempt de tout subsides, aides, tailles et imposicions envers voz predecesseurs roys de France. Neantmoins, je suis adverty que, depuis ledit traicté et en contrevenant a icelluy, ceulx du duché de Bourgongne ont assiz les habitans dudit conté de Charrolois et les ont voullu et veullent faire contribuer a certain aide par eulx a vous accordé et, a ceste cause, ont prins prisonniers plusieurs desdits habitans mes subgectz. D’autre part, j’entens que, jasoit que les droiz de gabelle des greniers a sel dudit conté appartiengnent a moy, voz officiers a Dijon ont, depuis ledit traicitié, fait contraindre les grenetiers dudit pays a leur tenir compte de ladite gabelle et les ont condempnez a certaines peines et, avec ce, les ont menacé de les prendre. Lesquelles choses sont a la grant foulle1 de moy et de mesdits subgectz et semble que ce soit fait plus pour la rompture de ladite paix que de l’entretenement d’icelle. Pour quoy j’escriptz devers vous et vous prie et requiers que, ces choses considerees, vous vueillez faire eslargir lesdits prisonniers mes subgectz et les tenir francs et quittes dudit assiz. Vueillez aussi faire revoquer la condempnacion faicte a l’encontre de mesdits grenetiers et deffendre toutes menaces et faire tenir mesdits subgectz de Charrolois en seurté d’aller en leurs besongnes et affaires, le tout jusques, par gens commis et deputez devers nous deux pour congnoistre de ce, en soit decidé et determiné. De quoy faire, de ma part je suis prest. En oultre, je suis adverty de mes subgectz de Noyers que, jasoit qu’ilz n’aient jamais esté contribuables aux impostz et subscides de votre royaume, touteffoiz, depuis ledit traictié et avant que lesdits de Noyers aient esté remis en mes mains, ilz ont esté imposez a certains fouaiges et en sont journellement par voz officiers travaillez2 et molestez, que vous prie faire cesser et tenir en suspens comme dessus. Au surplus, l’on m’a dit que voz gens de guerre pillent et fourraigent journellement ceulx de ma terre de Chastel Chinon, vous priant comme devant d’y pourveoir et remedier. Mon bon frere et cousin, je prie je prie Dieu qu’il soit garde de vous. Escript en ma ville de Vilvorde3, le ve de septembre iiiixx xiiii.